**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 25.09.2025, ora 08.00 – 26.09.2025, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 26.09.2025, ora 08.00**

**RÂURI:**

**Debitele au fost în general staționare,** exceptând râurile din bazinele hidrografice: Vișeu, Iza, Tur, Lăpuș, bazinele superioare ale Someșului Mic, Crasnei, Barcăului, Crișurilor și Arieșului, unde au fost în creștere ca urmare a precipitațiilor căzute în interval.

Creșteri izolate de debite s-au produs și în bazinele superioare ale Timișului, Nerei, Cernei, Jiului, Sucevei, Moldovei, Bistriței, pe afluenții din bazinul inferior al Mureșului și din bazinul mijlociu al Oltului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general staționare,** exceptând râurile din bazinele hidrografice: Vișeu, Iza, Tur, Lăpuș, bazinele superioare ale Someșului Mic, Crasnei, Barcăului, Crișurilor și Arieșului, unde vor fi în scădere ușoară.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țară (secțiunea Baziaș) în** **intervalul 24 – 25.09.2025 a fost în scădere (2500 m3/s).**

În aval de Porţile de Fier debitele au fost în scădere pe sectorul Gruia – Giurgiu și în creștere pe sectorul Oltenița – Tulcea.

**Debitul la intrarea în** **țară (secțiunea Baziaș) va fi în scădere (2400 m3/s).**

În aval de Porțile de Fier debitele vor fi în scădere pe sectorul Gruia – Călărași și în creștere ușoară pe sectorul Cernavodă - Tulcea.

**2.** **Situaţia meteorologică în intervalul 25.09.2025, ora 08.00 – 26.09.2025, ora 08.00**

**A.N.M.** a emis **o INFORMARE Meteorologică / ATENŢIONARE Meteorologică, cod galben:**

**INFORMARE Meteorologică -** valabilă în intervalul **25.09.2025, ora 10:00-26.09.2025, ora 21:00**, vizând **răcire accentuată, intensificări ale vântului,** conform căreia: Vremea se va răci accentuat în toată țara (temperaturi cu aproximativ 10...15 grade mai scăzute decât în zilele precedente).

Vântul va avea intensificări în jumătatea de sud a țării și izolat în rest, cu viteze la rafală în general de 40...50 km/h.

**ATENŢIONARE Meteorologică, cod galben -** valabilă în intervalul **25.09.2025, orele 10:00-21:00**, vizând **intensificări ale vântului,** conform căreia: Pe parcursul zilei de joi (25 septembrie), în județele Caraș-Severin, Buzău, Brăila, Ilfov, municipiul București, vestul județului Ialomița și pe litoral, vântul va avea intensificări cu viteze de 50...65 km/h.

**ATENŢIONARE Meteorologică, cod galben -** valabilă în intervalul **25.09.2025, ora 21:00-26.09.2025, ora 21:00**, vizând **intensificări ale vântului,** conform căreia: În județul Caraș-Severin vântul va avea intensificări cu viteze de 55...65 km/h, iar în zona montană aferentă de 80...100 km/h. Vântul va avea intensificări și pe litoral, iar rafalele vor atinge 50...65 km/h.

*Notă: până sâmbătă seara (27 septembrie) vântul va continua să aibă intensificări în județul Caraș-Severin, cu viteze la rafală de până la 60...65 km/h.*

Aceaste mesaje meteorologice au fost transmise de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

* - *toate Prefecturile Judeţelor Ţării – INFORMARE Meteorologică.*
* - *BRĂILA, BUZĂU, CARAŞ-SEVERIN, CONSTANŢA, IALOMIŢA, ILFOV, TULCEA şi MUNICIPIUL BUCUREŞTI (8 prefecturi)-COD GALBEN*

**În ţara,** vremea s-a răcit accentuat în toate zonele, astfel că valorile termice s-au situat sub normele perioadei în cea mai mare parte a țării, dar în special în nord și nord-est. Cerul a fost mai mult noros, exceptând în prima parte a zilei sud-estul teritoriului, iar noaptea și extremitatea de nord-est unde a fost variabil. A plouat în general slab în Banat, Crișana și Maramureș, pe arii relativ extinse în Transilvania și local în Oltenia, vestul Munteniei și nordul Moldovei.

Vântul a suflat slab și moderat, cu intensificări (rafale în general de 50...65 km/h) în sudul Banatului, pe litoral și în deltă, precum și în Munții Banatului și pe crestele Carpaților Meridionali și Orientali, iar ziua local și în Muntenia, dar cu viteze mai mici și în sudul Olteniei, al Transilvaniei și al Moldovei. Temperaturile maxime, cu până la 10...13 grade mai scăzute decât în ziua precedentă în regiunile intracarpatice și în dealurile sudice, s-au încadrat între 9 grade la Toplița şi 23 de grade la Zimnicea, Giurgiu și București-Filaret, iar la ora 6 valorile termice erau cuprinse între 2 grade la Rădăuți și Botoșani și 18 grade la Constanța, Constanța-dig și Mangalia.

**La Bucureşti,** vremea s-a răcit accentuat. Cerul a fost mai mult noros, iar vântul a suflat moderat, cu intensificări pe parcursul zilei (rafale de 40...50 km/h). Temperatura maximă a fost de 20 de grade la Afumați și Băneasa și 23 de grade la Filaret, iar la ora 6 se înregistrau 14 grade la toate stațiile meteorologice.

**3. Prognoza meteorologică în intervalul 26.09.2025, ora 08.00 – 27.09.2025, ora 08.00**

**În ţara,** vremea va fi mai rece decât în mod obișnuit la această dată, exceptând vestul țării unde valorile termice vor fi apropiate de mediile multianuale. Cerul va fi variabil în regiunile estice și mai mult noros în rest. Pe arii restrânse va ploua slab în Banat, Crișana, Maramureș, Transilvania, Oltenia și posibil în Muntenia, iar în zona montană înaltă trecător vor putea fi precipitații mixte. Vântul va sufla slab și moderat, cu intensificări mai ales ziua în jumătatea de sud a țării și izolat în rest, cu viteze în general de 40...50 km/h. În județul Caraș-Severin vântul va avea intensificări cu viteze de 55...65 km/h, iar în zona montană aferentă de 80...100 km/h, iar intensificări de vânt or fi și pe litoral, cu rafale ce vor atinge 50...65 km/h. Temperaturile maxime se vor situa între 12 și 23 de grade, iar cele minime vor fi cuprinse între 2 și 14 grade, cu valori mai mici în depresiunile Carpaților Orientali, unde pe alocuri se va produce brumă. Dimineața și noaptea, izolat va fi ceață.

**La Bucureşti,** vremea va fi rece pentru această dată. Cerul va fi mai mult noros. Vântul va avea unele intensificări ziua, cu viteze de până la 45...50 km/h, iar noaptea va sufla slab și moderat. Temperatura maximă va fi de 18...19 grade, iar cea minimă de 6...9 grade.

**II. CALITATEA APELOR**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

**A.N.M.A.P.-D.J.M. Argeș** informează că în data de 24.09.2025, la ora 17:00, s-a produs o poluare cu 5 l de țiței a 5 mp de drum asfaltat la cca 1500 m de Parc 9 Bradu ca urmare coroziunii conductei OMV Petrom de la PMAN 16 Albota la Parc 9 Bradu. Echipa de intervenție OMV Petrom a oprit pomparea și a izolat conducta în vederea reparării acesteia, urmând să curețe suprafața afectată.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**